text: Anklagerne fyger tæt i Tønder
  19 november 2010 kl. 15.13
  Opgøret om korrupte tilstande i Tønder fortsætter.
  Det fyger med beskyldninger mellem borgmesteren og et byrådsmedlem.
  Byrådsmedlem Kinna Martinez-Dreesen (DF) har blandt andet rejst anklager mod Rømø-Tønder Turistforening for misbrug af EU-midler.
  Turistforeningen har afvist beskyldningerne, og nu afventer borgmesteren Laurids Rudebeck (V) en erklæring fra et revisionsfirma. 
  I en anden sag er en selvstændig virksomhed under Tønder Kommune blevet beskyldt for at bruge firmaets penge til private formål.
   
  Laurids Rudebeck mener, at der ikke er grundlag for en politianmeldelse, men sagen er alligevel meldt til politiet.
  
  "Sagerne behandlet korrekt"
  Kinna Martinez-Dreese har også beskyldt kommunen for at udbyde anlægsarbejder i strid med udbudsreglerne.
  - En gennemgang af sagerne viser, at de er blevet behandlet korrekt, fastslår borgmesteren.
  Kinna Martinez-Dreesen beskyldte på et byrådsmøde kommunens forvaltningen for at udføre vennetjenester.
  Laurids Rudebeck siger, at anklagen bygger på udsagn fra utilfredse borgere, som har haft sager i kommunen, der er gået dem imod.
  - Sagerne har intet med vennetjenester at gøre, og der er gjort opmærksom på, at der er mulighed for at klage over afgørelserne ved at benytte det almindelige klagesystem, siger borgmesteren.
  